Hinnatumad piirkonnad Tartus on mõistagi Kesklinn ning lähedased Ülejõe ja Vaksali linnaosad. Kahetoaline rahuldavas seisukorras korter Vaksali piirkonnas üüriti välja 200 euroga (ca 5 €/m2), keskmiselt küsitakse sealsete korterite eest 6 €/m2. Kahetoaline korter Ranna teel Ülejõe linnaosas võeti üürile 450 euroga. Kõrge hind oli tingitud asjaolust, et korter oli täielikult sisustatud ning asus Emajõe lähedal uues majas. Kesklinnas õnnestus juunikuus teha kaks üürivahendust - toa puhul korterist Ülikooli  tn-l löödi käed 76 euro juures ning Kalevi tänaval üüriti 2-toaline 225 euroga. Viimased näited ei kajasta küll hästi Kesklinna kõrgemaid üürihindu, kuid annavad lootust, et Tartus leiab igaüks endale sobivas asukohas taskukohase pinna.